Kom ons praat oor VishoekDeur Paul Maritz Paul Maritz (Argieffoto) As jy met vuur speel, sal jy brand – so lui die ou uitdrukking. As die onlangse mediaparade rondom die Hoërskool Vishoek ons enigiets wys behoort te maak, is dit dat die mensdom soms nie wil luister na tydige advies nie. Maar eerder moet voel en met blase op die vingers moet rondloop voordat die kloutjie werklik by die oor gebring word. Oor vryheid het die voormalige Amerikaanse president Ronald Reagan gesê dat dit breekbaar is, en dat dit altyd net een generasie van uitsterf af is. Sy opmerking is waar. Dit is omdat elke generasie, soos met vuur, skynbaar die behoefte het om met onderdrukkende politieke idees te speel. Idees waarmee die sogenaamde “diversiteitsopleiding” wat op 31 Oktober in Vishoek gepleeg is, deurspek was. Ons wonder soms hoe belangrik die grondslae van ons universiteite se geesteswetenskappe-fakulteite werklik is. Hoe belangrik is dit nou regtig wat ons kinders tydens hulle een verpligte wetenskapsleer-moduletjie gevoer word? Die aanname word dikwels gemaak dat die etiek- of filosofiemodule wat alle studente verplig word om in hul eerste jaar te neem maar net ŉ ongemak is wat afgehandel moet word – ŉ verkeerde aanname wat ongelukkig getuig van die onbewustheid wat daar dikwels onder ouers heers oor die ware inhoud. Hierdie modules is ŉ direkte uitvloeisel van die heersende ideologie aan die bepaalde universiteit – ŉ ideologie wat in 2022 in Suid-Afrika beteken dat Karl Marx, Michel Foucault en Franz Fanon se wêreldbeskouings subtiel by agtienjariges geplant word. Male sonder tal is Afrikaanse, Christelike ouers ewe skielik daarmee gekonfronteer dat hulle kinders se koppe volgeprop is met idees wat tot gister nog radikaal was – maar skielik progressief en in die mode is. Kinders wat tuis ŉ sterk opvoeding ontvang het, kan soms hierdie aanslae teenstaan. Of soos wat in die meeste gevalle gebeur, maar net skryf wat die proffie wil lees sonder om vir hierdie idees vatplek in hulle harte te gee. Elke nou en dan word ŉ student ongelukkig heeltemal uitgeboul deur hierdie idees wat eensydig en utopies aangebied word. Skielik is die ouers dan agterlik, die geloof onderdrukkend, en die moedertaal uitsluitend. Wat verlede week in Vishoek gebeur het is eintlik, met bogenoemde in ag geneem, ŉ besturing. Skielik besef ouers dat die heersende idees in ŉ samelewing nie maar net by woke-proffies op kampusse bly nie. Dit vloei eerder deur tot op voetsoolvlak. Dit sal ŉ pad vind tot in die ore van die onskuldige graad-aggie, wat in feitlik alle gevalle nie van beter weet nie. Soos wat die studente by die ingenieurswesefakulteit leer hoe om fondamente vir huise te giet, is dit dikwels die studente in teologie en geesteswetenskappe wat opgelei word om fondamente vir die samelewing te giet. Aan feitlik alle staatsuniversiteit in Suid-Afrika, soos in die meeste lande in die Weste, is hierdie fakulteite van die neo-Marxisme deurtrek. ŉ Mens kan die naïewe proffies amper nie eens blameer nie. Om enigsins internasionaal raakgesien te word, moet ŉ akademikus skryf oor dit wat relevant is. Dit wat tans relevant is, alhoewel dit progressief en liberaal genoem word, is ŉ eensydige en apologetiese lees van Karl Marx. Al het Marx se idees die lewens van miljoene der miljoene gekos, glo heelparty skatryk institute en universiteite dat sy diagnose van die samelewing in die kol is – naamlik dat onderdrukkende magstrukture heers wat met geweld teengestaan moet word om ons na ŉ beter, amper utopiese, realiteit te neem. Vir neo-Marxiste is elke liewe uitdaging in die samelewing op een of ander wyse die skuld van so ŉ onderdrukkende magstruktuur. Die dame wat aan die stuur van die opleiding by Vishoek gestaan het se opmerkings sou net so uit ŉ neo-Marxistiese handboek kon kom: Daar is ŉ magstruktuur (in hierdie geval die rassisme van wit teenoor swart), die magstruktuur het jou (enigiemand wat met haar stry) gebreinspoel, jy moet jou eie opvoeding begin haat en vergeet, en dan moet jy ŉ proses van herleer ondergaan (en haar ten duurste aanstel om jou daarmee te help). Enige weerstand is maar net jou innerlike rassis, of die vrug van jou ouers se onkunde (lees: die Bybel, gesonde kategetiese opleiding, goeie maniere). Alhoewel Suid-Afrika in terme van rassewetgewing en die wrang vrugte daarvan die wêreld ŉ kortkoppie voor is, is ons in terme van populêre kultuur ŉ kortkoppie agter. Veral agter Europa en die VSA. In hierdie lande begin ouers nou erns maak met die resultate van sogenaamde kritiese teorie, en dan veral kritiese rasseteorie, op hul kinders se denke en wêreldbeskouing. Alhoewel hierdie kritiese teorie soms die bron van kinders se nuwe idees is, kan ouers in die Weste ongelukkig niemand anders as hulself blameer vir die massiewe leemte in hul kinders se harte waar hierdie idees ŉ rusplek vind nie. Vir kerk en huisgodsdiens is daar al vir jare nie tyd nie, en goeie maniere is tog so oudtyds – wel nou ja, dan kan ŉ mens seker nie verbaas wees as iemand anders inspring en vir jou kinders ander maniere en ander wêreldbeskouings leer nie. Edmund Burke het dit so mooi gestel: “Die siel sal ŉ leemte nie verdra nie, dit sal met iets anders gevul word”. Terug na Vishoek: Hoe nou gemaak? Wel, skole se personeel en beheerliggame moet die gratis lesse leer wat hier aangebied word. Soms is insidente van rassisme net dit – insidente. Om toe te laat dat drukgroepe skole oorneem, studente van kampusse afjaag, of gesonde instellings van binne af vergiftig as gevolg van ŉ enkele insident is kortsigtig – en dikwels die gevolg van ŉ benoude sprong wat baie meer strategies geneem kon word. Selfs goeie bome se vrugte het soms wurms in. Om ŉ hele ras of selfs net ŉ hele skool onder die bus in te werp oor een opmerking of gebeurtenis wat dikwels buite konteks beoordeel word, is so agterlik dat die meeste beskawings in die Ystertydperk ŉ beter begrip van geregtigheid gehad het. Nog ŉ les om te leer – drukgroepe wag altyd vir ŉ goeie krisis. Om neo-Marxiste as gevolg van ŉ krisis te nooi om kinders op te lei, is soos om die wolf te nooi om eers vir ouma te kom opeet en dan vir Rooikappie dieetkundige advies te gee!